钦定古今图书集成/明伦汇编/氏族典/第214卷 > 何铸
## 钦定古今图书集成/明伦汇编/氏族典/第214卷 > 何铸

按《宋史何铸传》：“铸字伯寿，馀杭人。登政和五年进士
第，历官州县，入为诸王宫大小学教授，秘书郎。御史
中丞廖刚荐铸操履劲正，可备拾遗补阙之选，即命
拜监察御史，寻迁殿中侍御史，擢右谏议大夫，寻拜
御史中丞。时金遣萧毅、邢具瞻来议事，秦桧言先帝
梓宫未反，太后銮舆尚迁朔方，非大臣不可祈请。乃”
以铸为端明殿学士、佥书枢密院事，为报谢使。既返
命，桧讽万俟卨使论铸私岳飞为不反，欲窜诸岭表。
帝不从，止谪徽州。时有使金者，还，言金人问铸安在，
曾用否，于是复使知温州。未几，以端明殿学士提举
万寿观兼侍读，召赴行在，力辞，乃再遣使金。使归，力
请祠，除资政殿学士、知徽州。居数月，提举江州太平
兴国宫。卒，年六十五。嘉定初，谥“恭敏。”